CHEWA รายได้พุ่ง! หนุนงบไตรมาส 2 พลิกกำไร 20 ลบ. ดันงวด 6 เดือนเฉียด 50 ลบ.
CHEWA โชว์งบไตรมาส 2/64 พลิกมีกำไร 20 ลบ. จากปีก่อนขาดทุน 11 ลบ. ส่วนงวด 6 เดือนพลิกมีกำไร 50 ลบ. จากปีก่อนขาดทุน 37 ลบ.
9 ส.ค. 2564

บริษัท ชีวาทัย จำกัด (มหาชน) หรือ CHEWA รายงานผลการดำเนินงานงวดไตรมาส 2 และงวดครึ่งปีแรกของปี 2564 มีกำไรสุทธิ ดังนี้

สำหรับไตรมาส 2 ปี 2564 บริษัทมีรายได้รวมจำนวน 544.51 ล้านบาท เพิ่มขึ้นจากงวดเดียวกันของปีก่อนร้อยละ 64.42 ส่งผลให้บริษัทมีผลกำไรสุทธิจำนวน 19.66 ล้านบาท เพิ่มขึ้นจากงวดเดียวกันของปีก่อนร้อยละ 273.22 เนื่องมาจากบริษัทมีรายได้จากยอดโอนกรรมสิทธิ์ของคอนโดมีเนียมขยายตัวร้อยละ272.43
ขณะที่รายได้จากโครงการแนวราบลดลง ร้อยละ 15.02 เมื่อเทียบจากงวดเดียวกันของปีก่อน บริษัทมียอดขายรอรับรู้รายได้ (Backlog) ณ 30 มิถุนายน 2564 ทั้งหมดจำนวน 1,548 ล้านบาท และคาดว่าจะทยอยโอนกรรมสิทธิ์ในปี 2564 จำนวน 349 ล้านบาท ส่วนที่เหลือ 1,199 ล้านบาท เริ่มโอนกรรมสิทธิ์ในไตรมาส 3 ปี 2565